Godt og blandet
Jada, det blir tillatt med søndagsåpne butikker med en ny regjering. Vannskuter. Lukkede asylmottak. Flere midlertidige ansatte. Lemping på reglene for overtid og turnus. Det blir flere private aktører i vei og helse. Mindre skatt og avgift. Aktivitetskrav for sosialhjelpsmottakere. Ingen hijab i politiet og domstolen. Egne fengsel for utlendinger. Den nye regjeringen snuser på kjernekraft ved å åpne opp forsøk med thorium. Og kongekrabben lever farlig, det blir fri fangst på den. Det blir psykiatriambulanser. Boplikten forsvinner. Lærerstudentene må ha bedre karakterer. I tillegg er det mye kanskje her. Det blir muligens mindre bompenger, og kanskje lavere egenkapitalkrav for boligkjøpere. Kanskje blir ikke akutt- og føde lokalt nedlagt likevel. Det blir kanskje ROT-fradrag og endret drivstoffavgift. Det åpnes for flere kvoteflyktninger, men bare om det passer Norge. Vi får se om det blir lettere for turister å fiske. Det skal skje noe med reindriften. Men vi får nok flere offentlige tjenester på nett, forhåpentlig også med felles innlogging. Kanskje blir det færre departementer. Bokloven skal reverseres - på et vis. NRK-lisensen ligger blittelitt tynnere an. Og noe skal gjøres med ubåten utenfor Fedje. Språket er blitt mer tydelig blått siden samarbeidsdokumentet som de to borgerlige partiene laget sammen med Venstre og Krf. Mye av det som står i den nye erklæringen er bygget på det ukegamle dokumentet. Men tonen er endret. Nå er det utilslørt strengere innvandringspolitikk og lukkede asylmottak. Det heter ikke retursentere lenger, betegnende nok. Hvordan regjeringens samarbeidspartnere i Venstre og Krf vil reagere får vi nok vite ganske snart. Småpartiene var nok antakelig forberedt på noe hardere språkbruk, de brøt ikke ut av regjeringsforhandlingene uten grunn. Men de er uansett ikke rede til å sparke en blåblå regjering nå, for de har lovet velgerne regjeringsskifte. En av de tingene samarbeidspartnerne ikke vil like, i tille til innvandring, er at at klima er nedtonet. For det er tydelig at det er Frp og Høyre som har skrevet de 75 sidene med regjeringserklæring. En blå regjeringen får ikke ta over kontorene før neste uke. De har ikke rukket (eller våget) å bestemme seg på en rekke områder. De vet heller ikke hva slags statsbudsjett de rødgrønne har laget til dem. En god del politikk er derfor fremdeles i det store blå. Det betyr mange formuleringer som fortsatt er vage. Og vi må naturligvis gi dem lov til å utrede og sette ned utvalg, slik som alle regjeringen gjør. Derfor må vi foreløpig leve med setninger som at det skal bli en mer offensiv IKT-politikk og mer kvalitet i skolen. Det er sånt som alle partier sier. De blå kunne nok ha vært dristigere på en del områder. For eksempel prøvde nok Frp å få til et forbud mot søskenbarnekteskap. Men i møte med mer liberale høyrefolk landet de i regjeringserklæringen på at de åpner for at det skal vurderes. Likevel, her er det åtte saksområder de blå har plukket ut som hovedsatsningene. Slik peker den kommende mindretallsregjeringen i en klar, blå retning. Om de klarer å innfri gjenstår - som alltid - å se.
Den nye regjeringplattformen er både overraskende konkret og overraskende vag - og med et helt tydelig blått stempel.